CELEX: 32012D0077
Language: ro
Date: 2012-02-09 00:00:00
Title: 2012/77/UE: Decizia Comisiei din 9 februarie 2012 privind neincluderea flufenoxuronului pentru tipul de produse 18 în anexa I, IA sau IB la Directiva 98/8/CE a Parlamentului European și a Consiliului privind comercializarea produselor biocide [notificată cu numărul C(2012) 621]  Text cu relevanță pentru SEE

11.2.2012   
            
            
               RO
            
            
               Jurnalul Oficial al Uniunii Europene
            
            
               L 38/47
            
         DECIZIA COMISIEI
   din 9 februarie 2012
   privind neincluderea flufenoxuronului pentru tipul de produse 18 în anexa I, IA sau IB la Directiva 98/8/CE a Parlamentului European și a Consiliului privind comercializarea produselor biocide
   [notificată cu numărul C(2012) 621]
   (Text cu relevanță pentru SEE)
   (2012/77/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biocide (1), în special articolul 16 alineatul (2) al doilea paragraf,
   întrucât:
   
               (1)
            
            
               Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (2) stabilește o listă a substanțelor active care urmează să fie evaluate în vederea unei posibile includeri în anexa I, IA sau IB la Directiva 98/8/CE. Lista respectivă include flufenoxuronul.
            
         
               (2)
            
            
               În temeiul Regulamentului (CE) nr. 1451/2007, flufenoxuronul (CAS nr. 101463-69-8; CE nr. 417-680-3) a fost evaluat în conformitate cu articolul 11 alineatul (2) din Directiva 98/8/CE în vederea utilizării pentru tipul de produse 18, insecticide, acaricide și produse pentru combaterea altor artropode, astfel cum este definit în anexa V la directiva respectivă.
            
         
               (3)
            
            
               Franța a fost desemnată ca stat membru raportor și, la 17 martie 2009, a prezentat Comisiei raportul autorității competente, însoțit de o recomandare, în conformitate cu articolul 14 alineatele (4) și (6) din Regulamentul (CE) nr. 1451/2007.
            
         
               (4)
            
            
               Raportul autorității competente a fost analizat de statele membre și de Comisie. În conformitate cu articolul 15 alineatul (4) din Regulamentul (CE) nr. 1451/2007, concluziile examinării au fost incluse într-un raport de evaluare, în cadrul Comitetului permanent pentru produse biocide, la 22 septembrie 2011.
            
         
               (5)
            
            
               Evaluarea riscurilor pentru componentele de mediu în cauză, efectuată prin intermediul unei abordări realiste, a arătat că efectele asupra mediului acvatic sunt inacceptabile. Mai mult, caracteristicile flufenoxuronului îi conferă acestuia caracter persistent, capacitate de bioacumulare sau toxicitate, precum și caracter foarte persistent și capacitate foarte mare de bioacumulare, conform criteriilor stabilite în anexa XIII la Regulamentul (CE) nr. 1907/2006 al Parlamentului European și al Consiliului (3). Astfel, nu este indicată includerea flufenoxuronului în vederea utilizării în tipul de produse 18 în anexa I, IA sau IB la Directiva 98/8/CE.
            
         
               (6)
            
            
               Data de la care produsele biocide din tipul de produse 18 care conțin flufenoxuron nu mai trebuie introduse pe piață ar trebui să fie rezonabilă ținându-se cont de rezultatul evaluării riscurilor și de data intrării în vigoare a acestei decizii.
            
         
               (7)
            
            
               Măsurile prevăzute de prezenta decizie sunt conforme cu avizul Comitetului permanent pentru produse biocide,
            
         ADOPTĂ PREZENTA DECIZIE:
   Articolul 1
   Flufenoxuronul (CAS nr. 101463-69-8; CE nr. 417-680-3) nu se include în anexa I, IA sau IB la Directiva 98/8/CE pentru tipul de produse 18.
   Articolul 2
   În scopul aplicării articolului 4 alineatul (2) din Regulamentul (CE) nr. 1451/2007, produsele biocide de tip 18 care conțin flufenoxuron nu se mai introduc pe piață de la 1 august 2012.
   Articolul 3
   Prezenta decizie se adresează statelor membre.
   
      Adoptată la Bruxelles, 9 februarie 2012.
      
         
            Pentru Comisie
         
         Janez POTOČNIK
         
            Membru al Comisiei
         
      
   
   
      (1)  JO L 123, 24.4.1998, p. 1.
   
      (2)  JO L 325, 11.12.2007, p. 3.
   
      (3)  JO L 396, 30.12.2006, p. 1.